วัน แบงค็อก

วัน แบงค็อก () เป็นโครงการพัฒนาพื้นที่เชิงพาณิชยกรรมแบบผสมบนพื้นที่ 104 ไร่ บนถนนพระรามที่ 4 และถนนวิทยุ หัวมุมแยกวิทยุซึ่งเคยเป็นที่ตั้งของโรงเรียนเตรียมทหาร, สนามมวยเวทีลุมพินี และสวนลุมไนท์บาซาร์ โดยเป็นพื้นที่ในกรรมสิทธิ์ของสำนักงานทรัพย์สินพระมหากษัตริย์ บริหารงานโดยบริษัท วัน แบงค็อก โฮลดิ้งส์ จำกัด ออกแบบแผนแม่บทโครงการโดยสคิดมอร์, โอวิงส์ แอนด์ เมอร์ริลล์ ร่วมกับ บริษัท สถาปนิก 49 จำกัด และบริษัท แปลน แอสโซซิเอทส์ จำกัด ใช้เงินลงทุน 120,000 ล้านบาท ซึ่งเคยเป็นโครงการอสังหาริมทรัพย์ที่ใช้จำนวนเงินลงทุนสูงที่สุดในวงการอสังหาริมทรัพย์ไทย ก่อนสถิติจะถูกทำลายลงโดยโครงการเดอะ ฟอเรสเทียส์ (ที่จะเปิดให้บริการทั้งโครงการ กรกฎาคม พ.ศ. 2568) เริ่มลงเสาเข็มเมื่อมิถุนายน พ.ศ. 2562 มีกำหนดเปิดให้บริการระยะแรกภายในปี พ.ศ. 2567 และกำหนดแล้วเสร็จสมบูรณ์ทั้งโครงการในปี พ.ศ. 2570

ประวัติ  
พื้นที่ดังกล่าวเดิมเป็นสถานีวิทยุศาลาแดง, โรงเรียนเตรียมทหาร, สนามมวยเวทีลุมพินี และสวนลุมไนท์บาซาร์ โดยสำนักงานทรัพย์สินพระมหากษัตริย์นำมาประมูลครั้งแรกเมื่อปี พ.ศ. 2547 โดยเปิดให้บริษัทเอกชนเสนอแผนการพัฒนาโครงการ ซึ่งมีผู้ผ่านการคัดเลือกทั้งหมด 8 ราย อาทิ เซ็นทรัลพัฒนา แสนสิริ และ กลุ่มทีซีซี เป็นต้น โดยเซ็นทรัลพัฒนาเป็นผู้ชนะการประมูล แต่บริษัทไม่สามารถเข้าไปพัฒนาพื้นที่ได้ทันที เนื่องจากติดปัญหาการย้ายออกจากพื้นที่ของ บริษัท พี.คอน. ดีเวลลอปเม้นท์ (ไทย) จำกัด ซึ่งเป็นผู้พัฒนาโครงการสวนลุมไนท์บาร์ซาร์ จนต้องมีการฟ้องร้องและศาลมีคำสั่งให้ออกจากพื้นที่ ซึ่งหลังจากระยะเวลาผ่านล่วงเลยมา 8 ปี กลุ่มเซ็นทรัลก็ยังคงไม่สามารถเข้าไปพัฒนาพื้นที่ดังกล่าวได้ สำนักงานทรัพย์สินพระมหากษัตริย์จึงยกเลิกสัญญากับเซ็นทรัลพัฒนาเพื่อนำที่ดินดังกล่าวออกมาประมูลใหม่ 

การประมูลครั้งที่สองนี้ สำนักงานทรัพย์สินพระมหากษัตริย์ได้มอบหมายให้บริษัท ทุนลดาวัลย์ จำกัด จัดประมูลในปี พ.ศ. 2556 โดยมีผู้เข้ารอบ 18 ทีม กำหนดขอบเขตของโครงการเป็น 6 โซน รูปแบบผสม ซึ่งประกอบด้วย ที่อยู่อาศัย โรงแรม ศูนย์การค้า สำนักงาน ศูนย์การศึกษา และศูนย์วัฒนธรรม ซึ่งมีผู้ผ่านการพิจารณา 4 บริษัท ได้แก่ ยูนิเวนเจอร์ เซ็นทรัลพัฒนา สหพัฒนาอินเตอร์โฮลดิ้ง (ในเครือสหพัฒนพิบูล) และกลุ่มไมเนอร์ อินเตอร์เนชั่นแนล ซึ่งที่ผ่านมาการประกาศรายชื่อผู้ชนะการประมูลล่าช้ากว่ากำหนด เนื่องจากติดข้อบัญญัติกรุงเทพมหานครเรื่องห้ามสร้างอาคารสูงเกิน 45 เมตร ทำให้เอกชนที่เข้าประมูลไม่สามารถพัฒนาโครงการได้เต็มที่ ทั้งที่ต้องใช้เงินลงทุนสูง เนื่องจากเป็นที่ดินราคาแพงย่านใจกลางเมือง ซึ่งกรุงเทพมหานครเล็งเห็นข้อจำกัดดังกล่าวจึงได้มีมติปลดล็อกข้อบัญญัติดังกล่าวโดยไม่จำกัดความสูง

โดยผู้ที่ถือได้ว่าเป็นตัวเต็งของการประมูลครั้งที่สอง คือกลุ่มเซ็นทรัลพัฒนา เนื่องจากเป็นผู้ชนะการประมูลในครั้งที่ผ่านมา แต่ในที่สุด บริษัทในเครือเจริญ สิริวัฒนภักดี ได้แก่ บมจ.ยูนิเวนเจอร์ และบริษัท ทีซีซี แอสเซ็ทส์ (ประเทศไทย) ก็เป็นผู้ชนะการประมูล โดยจำกัดระยะเวลาเช่าไว้ที่ 30 ปี+30 ปี ส่วนเซ็นทรัลพัฒนาได้หันไปร่วมมือกับเครือดุสิตธานี เพื่อพัฒนาโครงการดุสิต เซ็นทรัล พาร์ค ในพื้นที่เดิมของโรงแรมดุสิตธานีที่อยู่ใกล้เคียง

การจัดสรรพื้นที่

วัน แบงค็อก ประกอบด้วย 4 โซน มีลานสันทนาการกลางแจ้งตั้งอยู่ใจกลางโครงการ พร้อมด้วยพื้นที่ค้าปลีกบริเวณส่วนล่างของอาคาร โดยส่วนสำนักงานกับส่วนที่พักอาศัยจะอยู่ส่วนบนของตึก สำหรับอาคารสำนักงาน 5 อาคาร พื้นที่รวมกัน 5 แสนตารางเมตร ส่วนพื้นที่โรงแรมมีทั้งหมด 5 แห่ง อาทิ โรงแรมเดอะริทช์ คาร์ลตัน จำนวน 259 ห้อง  และโรงแรมแอนดาซ วัน แบงค็อก ในเครือโรงแรมไฮแอท เป็นต้น นอกจากนี้ยังมีพื้นที่สีเขียวภายในโครงการอีกจำนวน 50 ไร่

วัน แบงค็อก ประกอบด้วยพื้นที่สำคัญดังนี้
 อาคารโรงแรม จำนวน 2 อาคาร โดยหนึ่งในนั้นคือโรงแรมแอนดาซ วัน แบงค็อก ในเครือไฮแอท โฮเต็ลส์ คอร์ปอเรชัน
 อาคารสำนักงาน จำนวน 3 อาคาร
 อาคารห้องชุดเพื่อการพักอาศัย จำนวน 2 อาคาร
 อาคารสำนักงานและโรงแรม จำนวน 2 อาคาร โดยหนึ่งในนั้นคือตึกซิกเนเจอร์ ทาวเวอร์ ซึ่งจะเป็นอาคารที่สูงที่สุดในประเทศไทย ที่ความสูง 437.03 เมตร
 อาคารห้องชุดเพื่อการพักอาศัยและโรงแรมริทส์ คาร์ลตัน จำนวน 1 อาคาร
 พื้นที่ค้าปลีก 4 โซน ประกอบด้วย ไลฟ์สไตล์มอลล์, มัลติคอนเซปต์สแควร์มอลล์, ลักชูรีมอลล์ และศูนย์ศิลปะวัฒนธรรม โดยพื้นที่ค้าปลีกจะประกอบด้วยร้านค้า ร้านอาหาร โรงภาพยนตร์ และศูนย์ประชุมเดอะฟอรัม ที่รองรับผู้เข้าร่วมงานได้สูงสุด 10,000 คน

โดยทุกอาคารจะเชื่อมต่อด้วยฐานเดียวกัน นอกจากนี้ยังจัดสรรพื้นที่บางส่วนเป็นสวนสาธารณะ หอศิลป์ สถานีวิทยุ และยังมีทางเดินใต้ดินเชื่อมโครงการเข้ากับรถไฟฟ้ามหานคร สายเฉลิมรัชมงคล สถานีลุมพินี รวมถึงทางเชื่อมไปยังทางพิเศษเฉลิมมหานครอีกด้วย

อ้างอิง

แหล่งข้อมูลอื่น
 เว็บไซต์โครงการ 

ศูนย์การค้าในเขตปทุมวัน
ตึกระฟ้าในเขตปทุมวัน
กลุ่มทีซีซี